<classify> IDARA ya Vyuo na Vyuo Vikuu ya Chama Cha Mapinduzi CCM Mkoa wa Mbeya imesema ushindi wa CCM katika kata tano za zilizoshiriki uchaguzi mdogo ni ujumbe tosha kwa Mbunge wa Mbeya Mjini, Joseph Mbilinyi au Sugu pichani, muda wake wa kuwepo madarakani uko ukingoni.Katika uchaguzi mdogo wa Jumapili, kwa mkoani Mbeya pamoja na Kata ya Sisismba Mbeya Mjini, mgombea wa CCM, G odfrey Kajigili kupita bila kupingwa, pia chama hicho kilipata ushindi na kuiangusha Chadema kwenye kata za Nsalaga, Maanga na Iwambi na pia katika Kata ya Nkuyu wilayani Kyela.Katika kikao chake na waandishi wa habari kilichofanyika kwenye Ofisi ya CCM Mkoa wa Mbeya, Mwenyekiti wa Idara ya Vyuo na Vyuo Vikuu Mbeya na Mjumbe wa Baraza Kuu UVCCM Taifa, Frank Boaz alisema matokeo ya uchaguzi huo yameonesha wananchi sasa wanaridhishwa na chama hicho na wameamua kukiunga mkono.Alisema imani ya wakazi wa Mkoa wa Mbeya kwa CCM inatokana na utekelezaji wa Ilani ya chama hicho unaofanywa na serikali chini ya usimamizi wa Rais na Mwenyekiti wa chama Taifa, Rais John Magufuli sambamba na shughuli za kimaendeleo zinazofanywa mkoani hapa na Naibu Spika, Dk Tulia Ackson.Y apo mambo ambayo yamerejesha heshima ya chama na kusababisha wanambeya kuona umuhimu wa kukipa chama hiki madaraka. Y apo mambo ambayo rais ameyafanya kwa kiasi kikubwa kama kurejesha nidhamu ya watumishi wa umma, utekelezaji wa sera ya elimu bure na pia kuboresha miundombinu ya afya na usafirishaji, alisema na kuongeza: Lakini kwa hapa kwetu Mbeya, pia Dk Tulia ametusaidia sana kurejesha imani kwa chama.Anafanya kazi nyingi kwa manufaa ya umma. Tumeona amesaidia shuleni, kuwezesha afya na pia kusaidia wajasiriamali hususani vikundi vya akina mama na vijana. Na ndiyo sababu sisi tunaishukuru Kamati Kuu ya CCM kwa kumteua aje kuwa msimamizi wa chama kimkoa katika kampeni za uchaguzi huu.Alisema kwa kuwa uchaguzi huo mdogo umeonesha taswira ya CCM kushinda katika uchaguzi mkuu wa mwaka 2020, ni wakati kwa kila mwanachama kuhakikisha anawajibika kwa kusimamia miradi ya maendeleo iliyopo kwenye eneo lake na kamwe asiwepo mamluki wa kupewa nafasi ili akwamishe jitihada zinazoendelea kufanywa na serikali.  <topic>: kitaifa 